Presuda Suda (osmo vijeće) od 28. studenoga 2024. (zahtjev za prethodnu odluku koji je uputio Nejvyšší správní soud et Krajský soud v Ostravě - Češka Republika) – BG Technik cs a.s./Generální ředitelství cel
(spojeni predmeti C-129/23 i C-567/231, BG Technik i dr.)
„Zahtjev za prethodnu odluku – Carinska unija – Zajednička carinska tarifa – Kombinirana nomenklatura – Razvrstavanje robe – Tarifni broj 8703 – Osobni automobili i ostala motorna vozila konstruirana ponajprije za prijevoz osoba – Tarifni broj 8713 – Invalidska kolica i ostala vozila za osobe s invaliditetom – Uredba (EZ) br. 718/2009 – Provedbena uredba (EU) 2021/1367 – Vozilo SELVO 4800 – Pojam osoba ‚s invaliditetom’”
Jezik postupka: češki
Sud koji je uputio zahtjev
Nejvyšší správní soud et Krajský soud v Ostravě
Stranke glavnog postupka
Žalitelj: BG Technik cs a.s.
Druga stranka u žalbenom postupku: Generální ředitelství cel
Izreka
Tarifni broj 8713 Kombinirane nomenklature koja se nalazi u Prilogu I. Uredbi Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi, u verziji koja proizlazi iz Provedbene uredbe Komisije (EU) br. 927/2012, od 9. listopada 2012., Provedbene uredbe Komisije (EU) br. 1001/2013 od 4. listopada 2013., Provedbene uredbe Komisije (EU) br. 1101/2014 od 16. listopada 2014. i Provedbene uredbe Komisije (EU) 2020/1577 od 21. rujna 2020.,
treba tumačiti na način da:
ne obuhvaća robu poput vozila s četirima kotačima s električnim motorom, koje je jednosjed, ima sklopivo i okretno sjedalo s naslonima za ruke, odvojeni upravljački stup i elektromagnetsku automatsku kočnicu koja djeluje na stražnje kotače, koji su konstruirani za sprečavanje prevrtanja, a tim se vozilom upravlja pomoću ugrađenog ovalnog upravljača koji se nalazi na tom upravljačkom stupu te je njegova najveća brzina veća od 10 km/h, ali ne veća od 16 km/h.
____________
1 SL C 216, 19. 6. 2023.